Source: https://www.euractiv.ro/justitie/care-sunt-criteriile-de-elibigilitate-pentru-functia-de-procuror-sef-european-12655
Timestamp: 2019-05-21 15:51:53+00:00

Document:
Care sunt criteriile de eligibilitate pentru funcţia de procuror-şef european | EurActiv
20.11.2018 - 17:17 actualizat: 20.11.2018 - 18:01
Comisia Europeană a lansat un apel public la candidaturi pentru funcţia de procuror-şef european. Candidaturile pot fi trimise până pe 14 decembrie, ora 12:00, ora Bruxelles-ului.
Potrivit anunţului, publicat luni în Jurnalul Oficial al UE, pentru a fi luați în considerare pentru faza de selecție, candidații trebuie să îndeplinească o serie de cerinţe minime.
să fie cetățeni ai unuia dintre statele membre ale UE care participă la cooperarea consolidată, în temeiul Regulamentului privind EPPO.
să fie membri activi ai parchetului sau ai magistraturii și să dețină calificările necesare pentru numirea în cele mai înalte funcții de la nivelul parchetelor și al autorităților judiciare din statele lor membre, să prezinte toate garanțiile de independență și să dispună de experiența practică relevantă în ceea ce privește sistemele juridice naționale, investigațiile financiare și cooperarea judiciară internațională în materie penală, obținută la nivel național, european sau internațional.
candidații trebuie să aibă o cunoaștere aprofundată a uneia dintre limbile Uniunii și o cunoaștere satisfăcătoare a unei alte limbi a Uniunii, în conformitate cu articolul 12 alineatul (2) litera (e) din Regimul aplicabil celorlalți agenți ai Uniunii Europene.
în conformitate cu articolul 14 din Regulamentul privind EPPO, procurorul-șef european este numit pentru un mandat de șapte ani, care nu poate fi reînnoit. Articolul 47 litera (a) din Regimul aplicabil celorlalți agenți și articolul 52 din Statutul funcționarilor sunt, de asemenea, aplicabile. Acest lucru înseamnă că procurorul-șef european ar trebui să fie în măsură să își exercite funcția timp de șapte ani și să se pensioneze cel târziu la vârsta de 70 de ani, plecând de la premisa că dacă se solicită o prelungire dincolo de vârsta de 66 de ani, aceasta va fi acordată în mod automat de către autoritatea împuternicită să facă numiri competentă. Prin urmare, candidații ar trebui să aibă vârsta de maximum 63 de ani la momentul numirii lor, care ar urma să aibă loc la 1 martie 2019.
În plus, candidații trebuie să își fi îndeplinit toate obligațiile care le revin în temeiul legislației privind serviciul militar, să prezinte garanțiile morale necesare exercitării atribuțiilor lor și să fie apți fizic pentru a-și exercita atribuțiile.
să fie un profesionist remarcabil și dinamic cu un foarte bun discernământ și cu capacități conceptuale deosebite, cu capacitatea de a elabora, de a comunica și de a pune în aplicare o viziune strategică clară pentru îndeplinirea obiectivelor EPPO;
să aibă excelente aptitudini interpersonale, de luare a deciziilor, de comunicare și de negociere, precum și capacitatea de a stabili relații profesionale bazate pe încredere cu toate părțile interesate;
să aibă capacitatea de a lucra într-un mediu multicultural complex și de a motiva și dezvolta echipe care să își atingă potențialul maxim;
să demonstreze înțelegerea principiilor independenței și protejării drepturilor fundamentale, necesare în desfășurarea funcției de investigare/urmărire penală din cadrul EPPO, precum și adeziunea la aceste principii;
să aibă standarde înalte de etică și integritate personală;
să aibă un nivel excelent de cunoaștere a cadrului instituțional și juridic al Uniunii.
Independență și declarația de interese
Candidații trebuie să își declare angajamentul de a acționa în mod independent, în interesul public, în conformitate cu articolul 6 din Regulamentul privind EPPO, și să declare orice interese despre care s-ar putea considera că le afectează independența.
Înainte de a-și prelua atribuțiile, procurorului-șef european i se va solicita să semneze o declarație prin care se angajează să acționeze în mod independent, în interesul public, precum și să declare orice interes personal, în special familial sau financiar, sau interesele terților, care i-ar putea compromite efectiv sau potențial independența în cadrul exercitării atribuțiilor sale și ar putea, în consecință, să ducă la un conflict de interese real sau potențial relevant pentru această funcție.
Selecția și numirea
Procurorul-șef european va fi numit de Parlamentul European și de Consiliu de comun acord în urma unei proceduri de selecție.
Un juriu de selecție va întocmi o listă restrânsă de candidați calificați și o va transmite Consiliului și Parlamentului. Juriul de selecție va fi format din douăsprezece persoane din rândul foștilor membri ai Curții de Justiție și ai Curții de Conturi, din rândul foștilor membri naționali ai Eurojust, al membrilor instanțelor naționale supreme, din rândul procurorilor de înalt nivel sau al juriștilor ale căror competențe sunt recunoscute.
Una dintre persoanele selectate va fi propusă de Parlamentul European.
Membrii juriului de selecție vor fi numiți de către Consiliu pe baza unei propuneri a Comisiei.
Cum Uniunea Europeană aplică o politică a egalității de șanse şi având în vedere slaba reprezentare a femeilor în funcții de conducere, candidaturile din partea femeilor ar fi deosebit de binevenite.
Data-limită pentru depunerea candidaturilor este 14 decembrie 2018 la ora 12:00, ora Bruxelles-ului. Nu se acceptă înscrierile tardive.
Ce e Parchetul European?
În conformitate cu articolul 120 din respectivul regulament, EPPO își va începe activitatea în urma unei decizii a Comisiei, odată ce acesta va fi înființat, dar nu mai devreme de trei ani de la data intrării în vigoare a Regulamentului privind EPPO.
Parchetul European va fi construit pe două niveluri: unul central și unul național. Nivelul central va consta din procurorul-șef european, un procuror european pentru fiecare stat membru participant, din care doi vor fi adjuncți ai procurorului-șef european, directorul administrativ și personal tehnic și de investigație.
Procurorii europeni delegați vor face parte din Parchetul European. Ei vor fi cei care vor efectua cercetările și vor începe urmăriri penale în propriile state membre, colaborând cu organismele naționale de asigurare a respectării legii și aplicând legislația națională. Acțiunile lor vor fi coordonate de un birou central condus de procurorul-șef european, care va asigura coerența și eficiența procedurilor în toate statele membre participante.
Parchetul European va deveni operaţional la sfârşitul anului 2020 şi va acţiona în toate statele membre care doresc să participe. La 8 iunie 2017, 20 de state membre, inclusiv România, au ajuns la un acord general cu privire la instituirea, în cadrul cooperării consolidate, a Parchetului European. Începând cu 1 august 2018, Olanda a devenit cel de al 21-lea stat membru care participă la Parchetul European. De asemenea, la 14 iunie 2018, şi Malta și-a notificat intenția de a participa la cooperarea consolidată.
Bugetul UE Corupție Fonduri europene Fraudă Procuror European
România, printre cele 20 de state membre care au ajuns la un acord privind Parchetul European
Social 01.08.2018
de Doroftei Ilie 27.02.2019 09:39
Am o singura intrebare _ care e motivul real al infiintarii functiei de procuror general ?

References: articolul 12
 articolul 14
 Articolul 47
 articolul 52
 articolul 6
 articolul 120